Echipa masculină de sabie a României, în componenţa Iulian Teodosiu, Răzvan Ursachi, Vlad Covaliu şi Mihai Cîdu, a ocupat locul şapte la Cupa Mondială de scrimă de la Budapesta, informează Federaţia Română de Scrimă, potrivit Agerpres.
Pe tabloul principal, România a învins Marea Britanie (45-29), Japonia (45-37) şi a pierdut la mare luptă, în sferturi, contra Coreei de Sud (43-45), liderul clasamentului mondial.
În turneul pentru locurile 5-8, România a pierdut în faţa Franţei (36-45), dar a întrecut apoi Italia, locul cinci în ierarhia mondială, cu 45-35.
La individual, Iulian Teodosiu a avut cel mai bun parcurs, clasându-se pe locul 39, fiind singurul calificat pe tabloul principal. El a fost învins de egipteanul Mohamed Amer (13-15). Răzvan Ursachi a fost al 68-lea, iar Vlad Covaliu al 78-lea, Mihnea Enache al 96-lea, Eduard Dragomir pe 108, Matei Cîdu pe 110 etc.
La Cupa Mondială feminină de spadă de la Nanjing (China), Alexandra Predescu a acces pe tabloul principal, dar a fost eliminată în primul tur de elveţianca Angela Krieger (10-15) şi a ocupat locul 46 în clasamentul individual. Greta Vereş s-a calificat pe tabloul preliminar, dar a cedat în turul secund la chinezoaica Xinyao Li şi s-a clasat a 76-a.